**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

от Юлиян Попов – министър на околната среда и водите

и

Кирил Вътев – министър на земеделието и храните

**Относно:** Проект на Постановление на Министерския съвет за изменение и допълнение на Наредбата за критериите за устойчивост на биогоривата и течните горива от биомаса

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Наредба за критериите за устойчивост на биогоривата и течните горива от биомаса.

Проектът на акт е разработен във връзка с необходимостта от транспониране на нормативни актове на институции на Европейския съюз и конкретно за пълно транспониране на Директива (ЕС) 2018/2001 на Европейския парламент и на Съвета от 11 декември 2018 г. за насърчаване на използването на енергия от възобновяеми източници (OВ L 328, 21.12.2018 г.) (на национално равнище компетентен орган по прилагането ѝ е министърът на енергетиката).

Предвид връчената искова молба по дело C-206/23 на Европейската комисия срещу Република България пред Съда на Европейския съюз за нетранспониране на изискванията на Директива (ЕС) 2018/2001 и на основание чл. 44, ал. 1 и 2 от Закона за енергията от възобновяеми източници, са необходими своевременни действия за изменение и допълнение на Наредба за критериите за устойчивост на биогоривата и течните горива от биомаса.

Основните цели на предвидените в проекта на Постановление на Министерския съвет изменения идопълнения са:

– Въвеждане на новите критериите за устойчивост и за намаление на емисиите на парникови газове на биогоривата, течните горива от биомаса и газообразните и твърдите горива от биомаса, регламентирани в Директива (ЕС) 2018/2001 на европейския парламент и на Съвета от 11 декември 2018 година за насърчаване използването на енергия от възобновяеми източници.

– Дефиниране на новото разширено приложно поле на критериите за устойчивост на биогоривата, течните горива от биомаса и газообразните и твърдите горива от биомаса – те се прилагат за по-широк кръг горива, като към досегашните биогорива и течни горива от биомаса се добавят газообразните и твърдите горива от биомаса, като се въвеждат специфични подлежащи на особен ред за доказване критерии за устойчивост на горивата, произведени от селскостопанска биомаса и от горскостопанска биомаса.

–Транспониране на Директива (ЕС) 2018/2001 на европейския парламент и на Съвета от 11 декември 2018 година за насърчаване използването на енергия от възобновяеми източници.

Очакваните резултати от прилагането на акта са:

Националните нормативни актове, с които се осигурява пълно транспониране на Директива (ЕС) 2018/2001 са: Законът за енергията от възобновяеми източници, Наредба за критериите за устойчивост на биогоривата и течните горива от биомаса и Наредба № РД-16-869 за изчисляването на общия дял на енергията от възобновяеми източници в брутното крайно потребление на енергия и потреблението на биогорива и енергия от възобновяеми източници в транспорта.

Към момента е започнала наказателна процедура на ЕС за нетранспониране на цитираната директива. Въвеждането на всички изисквания относно критериите за устойчивост и за намаление на емисиите на парникови газове ще осигури възможност на икономическите оператори и на операторите на инсталации в Република България в обхвата на Европейската схема за търговия с емисии да упражняват правата си произтичащи от доказване на съблюдаването на критериите за устойчивост и за намаление на емисиите на парникови газове.

Предложеният акт предвижда транспониране на нормативен акт на институция на Европейския съюз, поради което е изготвена и приложена справка за съответствие с Правото на ЕС.

Предложеният проект на нормативен акт не оказва въздействие върху бюджетите на Министерството на околната среда и водите и на Министерството на земеделието и храните, във връзка с което е изготвена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

За приемането на проекта на акт не са необходими допълнителни разходи/трансфери и други плащания.

Проектът на акт не води до изменения в целевите стойности на показателите за изпълнение по програми, в това число и ключовите индикатори.

Съгласно чл. 26, ал. 3 и 4 от Закона за нормативните актове проектите на постановление и доклад (мотиви), частичната предварителна оценка на въздействието и становището на дирекция „Модернизация на администрацията“ в Министерския съвет са публикувани на интернет страниците на Министерството на околната среда и водите и Министерството на земеделието и храните, както и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страниците на Министерството на околната среда и водите и Министерството на земеделието и храните, както и на Портала за обществени консултации.

Документите по проекта на постановление са съгласувани по реда на чл. 32 – 34 от Устройствения правилник на Министерския съвет и на неговата администрация. Направените целесъобразни бележки и предложения са отразени. Приложена е справка за отразяване на постъпилите становища.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за изменение и допълнение на Наредба за критериите за устойчивост на биогоривата и течните горива от биомаса.

|  |  |
| --- | --- |
| **Приложение:** | 1. Проект на Постановление на Министерския съвет; 2. Частична предварителна оценка на въздействието; 3. Становище на дирекция „Модернизация на администрацията” в Министерския съвет по частичната предварителна оценка на въздействието; 4. Финансова обосновка; 5. Таблица на съответствието с правото на Европейския съюз; 6. Протокол от Работна група 20 „Околна среда“; 7. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация; 8. Постъпили становища по реда на чл. 32 – 34 от Устройствения правилник на Министерския съвет и на неговата администрация; 9. Справка за отразяване на предложенията и становищата от обществената консултация, заедно с обосновка за неприетите предложения; 10. Постъпили становища и предложения от обществената консултация; 11. Проект на съобщение за средствата за масово осведомяване. |

**юлиян Попов**

*Министър на околната среда и водите*

**КИРИЛ ВЪТЕВ**

*Министър на земеделието и храните*